KIKINDA - Stefan Simić (18) iz Mola, kod Ade, koji je nestao 28. avgusta, pronađen je mrtav. Njegovo beživotno telo obešeno o granu topole uz samu Tisu uočili su njegovi drugari iz sela, koji su se, zajedno s policijom, dali u poteru za njim.

Marija Simić odagnava dilemu kako je skončao njen sin. Kaže da je klonuo pred teretom mukotrpnog života, sa kojim se suočio od rođenja.

- Moj Stefan je digao ruku na sebe jer nije mogao da nastavi školovanje - jada se neutešna majka. - Muka ga pritisla od kada zna za sebe. Rodio se bukvalno u mraku, jer ni tada, zbog siromaštva, nismo imali struju. Tako već 18 godina, koliko je nedavno Stefan navršio. Suprug je preminuo pre oko 10 godina. Brinula sam o dvoje dece kako sam znala i umela. U međuvremenu se ćerka udala i živi u Bečeju. Ostali smo u kući Stefan i ja. Jedini prihod nam je socijalna pomoć. Sin je stigao do treće godine škole za kuvara, ali nije mogao dalje. Nismo imali para za mesečnu autobusku kartu, pa je, teška srca, prekinuo školovanje. To ga je, videla sam, razdiralo. Nije više mogao da izdrži. U nedelju je oko 15 časova izašao iz kuće. Mislila sam da je otišao kod kolege, koji ima vikendicu kraj reke. Nije se celu noć pojavio, pa sam se zabrinula. Otišla sam u Adu i zatražila pomoć od policije...



DA LI JE MOGLO DRUKČIJE

O NESREĆNOM mladiću u Molu imaju samo reči hvale. Stefana je, svi se slažu, ubila nemaština. Svi ga žale, pitajući se da li je moglo u međuvremenu da mu se pomogne i doskoči tragediji.







